**Ana Werner (2) Látó Ajándék, Gyógyulás, Mennyei Átélések**

***SID****: Helló, Sid Roth vagyok. Üdvözöllek világomban, ahol természetes a természetfeletti. Vendégem szó szerint járt a Mennyben, méghozzá nagyon sokszor, és ennek eredményeként egyedülálló megértése van arról, hogyan működik a szellemvilág. El tudod képzelni milyen az, ha bele látsz a láthatatlan világba és meglátod mi a dolgok valódi okozója? Úgy érzed magad, hogy legszívesebben feladnád, mert nehéz az élet? El sem tudod képzelni, milyen mértékű győzelem birtokosa vagy!*

*Helló. Itt vagyok Ana Wernerrel. Ana, sokan hallottak már „látóról”. Mi, vagy ki „látó”?*

**ANA**: Az alábbiképp írhatnám le legegyszerűbben: a „látó” olyan próféta, aki először is hall Istentől, vagy kijelentést, kinyilatkoztatást kap Tőle a látás ajándékán keresztül.

***SID****: El kell, hogy mondjam, ez egy csodálatos ajándék. Arra jöttél rá, hogy ez egy tanulható dolog, ami át is adható más hívőknek is. Van erre a Bibliából olyan Ige, amiből alá tudnád ezt támasztani?*

**ANA:** Igen. A **2Királyok 6:17**-ben Elizeus úgy imádkozott szolgájáért, hogy **Isten nyissa meg a szemeit**, hogy lássa mi történik a szellemvilágban, amikor csatába kerültek. Láthatjuk, hogy amikor megnyíltak a szolga szemei, látta a tüzes harci szekereket és a lovakat. A szolga ezt megelőzően nem látott bele a szellemvilágba, de a „látás” ajándékát impartáció – kenetátadás – folytán ő is megkapta. Ez bátorító számomra, mert ez azt jelenti, hogy mások is képesek látni!

***SID****: Sőt mi több, te már ezt évek óta tanítottad, és te magad is tapasztaltad, hogy ez igenis átadható. Később, Ana fog majd imádkozni ezért az impartációért, de persze csak akkor, ha ti is szeretnétek… Ó, szeretnétek…? Oké. Már ez önmagában is „szent irigységet” vált ki belőlem, pláne az, ami történt veled Ana. 30 napig zsinórban minden reggel a Mennyben ébredtél. Felébredtél és ott találtad magad a Mennyben. Számomra ez a Menyország… Meséld el az egyik átélésed, amikor olajlábnyomokat láttál.*

**ANA**: Igen, és hozzá kell tennem, én nem tartozom a koránkelők közé, reggel nekem idő kell, míg megébredek. Szóval az, hogy felébredek és máris a Mennyben vagyok, számomra ez már önmagában is egy csoda…

***SID:*** *Istenem, itt vagyok én! Nekem ez könnyebben menne, mert én koránkelő típusú vagyok, vigyél engem! Velem könnyű dolgod lesz…*

**ANA**: Nos, ebben az átélésemben történt az, amikor Jézus odalépett hozzám és a kezében tartott egy nagy tálat, majd azt mondta: „Ana, meg akarom mosni a lábaidat.” Erre én: „Uram, ne…” De Ő azt mondta: „Meg AKAROM mosni a lábaidat. Erre én: „Oké.” A tálban viszont nem sima víz volt, sokkal inkább olajos anyagú valami. Ahogy Jézus ott ült előttem és mosta a lábaimat én nem bírtam mást tenni, csak sírtam és sírtam. Miután befejezte, azt mondta: "Ana, meg akarok mutatni neked valamit." Felálltunk és azt mondta: "Gyere, sétáljunk együtt." Tehát együtt sétáltunk, és Ő azt mondta: "Most nézz hátra", és magunk mögött láttam az olajos lábnyomunkat. Jézus lábnyomai is olyan olajosak voltak, mint az enyémek. Rám nézett és azt mondta: „Ana, nézd! Öröm és megtiszteltetés számodra, hogy felszabadíthatod dicsőségem és jelenlétem.” Ezután az átélés után, onnantól fogva azt érzem, hogy jelenléte olyan, mintha súllyal bíró módon jönne el, sűrű jelenléte száll le rám. Az egész életem és a szolgálatom is teljesen megváltozott ezután az átélés után.

***SID****: Ezután azonnal elkezdtek megjelenni összejöveteleiden csodák, sőt olaj jelent meg alkalmakon. Majd elmentél egy Ohio-i gyülekezetbe, ahol imádkoztál a pásztor feleségéért?*

**ANA**: Igen. Az összejövetel kezdete előtt én egy hátsó teremben voltam, ami egy mellékhelyiség volt és csak „soakingoltam”, azaz elmélyültem (áztam) Isten jelenlétében. A pásztor felesége megkérdezte, hogy van e szükségem vízre, vagy bármi másra. Erre azt mondtam neki: „Gyere be nyugodtan, ’soakingoljunk’ együtt itt Isten jelenlétében!” Majd ahogy ott ültünk és dicsértük és imádtuk Istent, ekkorra ő már hasalt a padlón. Ahogy ránéztem, olyan történt, ami nagyon gyakran meg szokott történni velem „látóként”, emberek testrészeire rávilágít az Úr és látom, mely területen van szükségük gyógyulásra. Lehet, valaki most azt kérdezi: „Ana, te meg miről beszélsz?” Arról, hogy láttam a hátát, különösen a derekát, ahogy Isten azt megvilágította. Én pedig azt mondtam neki: „Isten épp gyógyítja a derekad! Ebben a pillanatban megérinti a derekad!” Ő pedig abban a pillanatban mondta, hogy érezte, ahogy tűz ment át a testén. Nos Sid, nekem fogalmam sem volt arról, hogy ő úgy jött el az összejövetelre, hogy egy hűtődobozban jeget hozott, hogy azzal hűtse majd a derekát, mert már több mint 10 éve óriási fájdalmai voltak. Nekem erről az egészről fogalmam sem volt! Ő abban a pillanatban ott a helyszínen meggyógyult. Úgy állt fel arról a padlóról, hogy telve volt az Úr örömével. Majd ahogy elkezdődött az összejövetel, azt mondtam neki: „Gyere, oszd meg az emberekkel a bizonyságodat, mert van itt most egy kenet a hátak és a derekak gyógyulására.” Ahogy felállt és elmondta, hogy épp az imént mi történt vele, azt kérdeztem: „Van itt bárki, akinek problémája van a hátában, derekában, gerincében, nyakában?” Kb. 30 ember felállt és a szemeinkkel láttuk, ahogy Isten gyógyította az embereket kéz érintése nélkül. Isten maga tette ezt meg dicsőségében, jelenlétében. Meggyógyította az embereket.

***SID****: Mi történik itt most?*

**ANA**: Istennek egy sűrű, súllyal bíró gyógyító jelenléte van itt most. Ha most látsz vagy hallasz engem a média bármely eszközén keresztül, szeretném ha tudnád, hogy angyalokat látok most itt, akiknek a kezében gerincek vannak. Szóval, nem véletlen, hogy hátról és derékról kellett beszélnem, mert Isten szándékosan ki akarta ezt emelni most, ebben a pillanatban. Ha szükséged van most gyógyulásra a hátadban, derekadban, vállaidban vagy a nyakadban, bárhol is vagy most, ha teheted állj most fel a lábaidra. Ha otthon, vagy olyan helyen vagy ahol fel tudsz most állni, ebben a pillanatban Isten dicsősége leszáll rád, ott ahol vagy! Krisztus sebeiben te MÁR meggyógyultál! Elhiszed ezt? Van hited arra, hogy most ebben a pillanatban Ő meg tud téged érinteni – bárhol is vagy? Látok most egy angyalt, akinél vesék vannak! Ma reggel már megmutatta nekem és most ismét itt van vesékkel a kezében! Ha vesebeteg vagy, dialízisre szorulsz vagy bármi ehhez hasonló, az Úr megérinti a veséidet most! Ez egy teremtő csoda! Fejfájás! Ha fejfájásod van vagy akár migrénes fejfájástól szenvedsz, szeretném, ha most felállnál. Azt prófétálom, hogy az Úr megérint téged most! Ennek a fejfájásnak el kell most mennie, a Jézus nevében! Ellene megyek most a stressznek és a traumának, melyek bekerültek a testedbe. Hű… Krisztus „shalom” békéjét hirdetem ki most az életedre! Kérd most ezt, vedd igénybe, hogy a fejed tetejétől a lábad ujjáig betöltsön most téged! Ő gyógyít most téged! Megérint! Most ebben a pillanatban! Dicsőség Istennek! Köszönöm Jézus.

***SID****: Tudjátok, mialatt Ana a Mennyei látomásait, átéléseit meséli, közben történik szellemben egy kinyilatkoztatás, aktiválás benned! A szünetről visszatérve szeretnék még hallani tőle néhányat. Te is így vagy ezzel?*

*Hű, el kell, hogy mondjam nektek: ha nyitott szívvel vagytok most Isten felé, érezhetitek az Ő jelenlétét és dicsőségét. Jelenlétében pedig minden lehetséges! Tudjátok, amikor olyan vendégekkel ülhetek le beszélgetni, akik ilyen különleges kenetet hordoznak, rám is ragad a kenetükből és imádkozom, hogy az meg is maradjon rajtam. Most ebben a pillanatban látomásban kötszert láttam. Láttam, ahogy testrészeket bekötöztek azzal és most kihirdetem, hogy bármilyen sebet is kellett bekötöznöd, az meggyógyul most a Jézus nevében!*

*Ana, mesélj röviden a térdtől-térdig, szemtől-szembe történő együttlétedről Jézussal.*

**ANA**: Ez is azalatt a 30 nap alatt történt, amikor minden reggel ahogy felébredtem, a Mennyben voltam. Nagyon érzem most az Úr kenetét, mialatt megosztom ezt veletek. Szóval, minden egyes reggel arra ébredtem, hogy egy kertben térdelve ülök szemben Jézussal, összeérnek a térdeink, egymás szemébe nézünk és egymás szívébe látunk és beszélgetünk. „Térdtől-térdig, szemtől-szembe, szívtől-szívbe.” Egyik nap úgy voltam Előtte, hogy súlyos terhet hordoztam a szívemben, mivel épp láttunk egy elképesztő gyógyulást, ahogy valakit meggyógyított szemünk láttára az Úr a gyógyító szobánkban, de ugyanakkor egy barátunk nagyon szenvedett rákos daganatos betegségben. Mindkét tapasztalatot ott tartottam a kezemben, mialatt beszélgettem az Úrral és azt kérdeztem Tőle: „hol vagy Te most ezekben…?” Ezek mellett pedig normális szülői nehézségekkel is küzdöttem, gyermeknevelési gondokkal a két gyermekemmel. Sírva kérdeztem az Úrtól: „Jézus, Te hogy kezelted az egész világ súlyát? Hogy tudtad azt elhordozni?” Erre azt felelte: „Ana, hajolj Hozzám úgy, hogy Belém kerülsz és elveszel Bennem. Ez a világ megpróbál megrontani téged, de te maradj Bennem! Engem imádj és szemedet tartsd rajtam! Csak Rám figyelj!” Majd azt mondta: „Ana, nézz rám! Válj eggyé Velem!” Azóta megtanultam, hogy napról napra egyre jobban és jobban odahajoljak Hozzá, elveszve Őbenne, eggyé válva Vele. Úgy érzem, az Úr beszélni akar most valakihez. Az életed egy olyan szakaszában vagy, ami rendkívül nehéz és rengeteg minden próbált csüggedést okozni benned. Nehézségeken mész át és egyszerűen nem látod az áttörést, nem látod Isten ígéreteit pedig már annyit imádkoztál és kihirdetted, megvallottad azokat. Most ebben a pillanatban szeretnék érted imádkozni. Levágok most rólad minden csüggedést a Jézus nevében! Támadjon most fel benned a reménység, mert Isten veled van és nem ellened! És ennyire közel van hozzád most ebben a pillanatban is, még akkor is, ha nem látod Őt és nem érzed jelenlétét, Ő ott van veled! Ott van melletted! Hajolj most közel Hozzá és kerülj Belé!

***SID****: Nagyon szeretem ezt a mondatot: „Hajolj közel Hozzá és kerülj Belé!” Ő több mint elég! A szünet után majd Ana, aki belelát a szellemvilágba és látja a démonokat is akárcsak az angyalokat, egyik alkalmon látott angyalokat, akik testrészeket hoztak el embereknek. Mindjárt visszajövünk.*

*Ana, ezek az átélések, amiket megtapasztaltál a Mennyben, nem csak számodra vannak. Kik számára vannak igazán?*

**ANA**: Úgy érzem Isten azért adta nekem ezeket az átéléseket, hogy felszabadítsam és tovább adjam azokat, méghozzá azért, hogy bárki találkozhasson Vele és legyenek átélései Vele ugyanígy. Én egyáltalán nem vagyok különleges ember, nagyon is hétköznapi vagyok, olyan, mint bárki más. De tudom, hogyan lépjek be az Ő jelenlétébe és szeretek másokat is odavezetni az Úr jelenlétébe. Minden átélés célja, hogy intim, bensőséges kapcsolatba, közösségbe kerüljünk Jézussal! Hadd mondjam el, hogy a Mennyben járni fantasztikus, azonban MEGISMERNI JÉZUST a legjobb! Én csupán azért mondom el a saját történeteimet, hogy mások egy lépéssel közelebb kerülhessenek Jézushoz és éhség támadjon bennük arra, hogy bárki más is közel kerülhet az Úrhoz, megtapasztalhatja Őt és járhat a Mennyben!

***SID****: Ana, egy Aglow női alkalmon voltál, és láttál valamit. Azért imádkozom, hogy mialatt megosztod ezt a történetet, ez itt is megtörténjen!*

**ANA**: Egy Aglow Női Alkalmon én voltam a vendégszolgáló és az őszinte igazság az, hogy nagyon rosszul voltam, beteg lettem. Reggel még hánytam is, ezért úgy imádkoztam: „Uram, vagy gyógyíts meg teljesen vagy küldj haza.” Hittel megvallottam: „Meggyógyulok, meggyógyulok!” Majd odaértem az összejövetelre és nem gyógyultam meg és egyáltalán nem éreztem jól magam. A dicsőítés alatt az asszisztensem odafordult hozzám és azt mondta: „Nem látom az angyalokat, de érzem, hogy itt vannak. Te látod őket, itt vannak az angyalok?” Abban a pillanatban megnyíltak szellemi szemeim és megláttam az angyalokat, ahogy sort álltak végig az emelvény mögött is és az oldalánál is, ahol prédikálnom kellett.

***SID****: Hallottam már olyan kifejezést, hogy „hátulról fedeznek”- de ez még annál is jobb.*

**ANA**: Prédikáltam, átadtam az Úr üzenetét, majd előrehívást rendeztem, ha valakinek szüksége van gyógyulásra, jöjjön előre. Megtelt az egész elülső rész emberrel. Mialatt imádkoztam emberekért, hirtelen megálltam, mert azt éreztem, hogy egy melegség jön a jobb vállam mögül. Hátrafordultam úgy, mint most és láttam, ahogy ott áll egy angyal, aki egy térdkalácsot tartott a kezében. Én pedig ránéztem és annyit mondtam: „hmm”. Majd megfordultam és azt kérdeztem: „Van itt bárki, akinek szüksége van gyógyulásra a térdében?” Közvetlenül az előttem álló hölgy mondta, hogy „én, én, én!” Megragadtam a térdkalácsot, elvettem az angyaltól és ráhelyeztem a hölgy térdére és hallható módon hallottam, ahogy rápattant.

***SID****: Amikor azt mondod, hogy „megragadtad a térdkalácsot”, kíváncsi vagyok… Te szó szerint fizikailag is érezted, ahogy az ott volt a kezedben?*

**ANA**: Igen. Éreztem a súlyát is és azt is, hogy forró volt, ahogy a kezeimben tartottam. Behelyeztem az ő térdébe és hallottam, ahogy rápattant, kattant egyet és ő sikoltozva ugrándozni kezdett: „Meggyógyultam, meggyógyultam” és ott ugrabugrált. Azt mondtam: „Ez csodás! Van még több is?” Onnantól fogva egyik angyal jött a másik után és mindegyiküknek volt egy testrész a kezében. Számomra ez egy teljesen új élmény volt, hogyan tudunk mi partneri kapcsolatban együttműködni angyalokkal, és mindazzal, amit Isten épp felszabadít a Mennyből. Ő pedig azon az összejövetelen egyik testrészt a másik után szabadította fel. Elképesztő volt!

***SID****: Készítettem már interjút olyan emberekkel, akik meghaltak és jártak a Mennyben, majd az Úr visszaküldte onnan őket, mert még nem jött el az ő idejük és visszatérésük után elmesélték, hogy jártak egy olyan mennyei helyen, melyet úgy neveztek: a testrészek-terme. Te is jártál már ott?*

**ANA**: Igen, jártam már ott. Nagyon is valóságos!

***SID****: El tudod ezt képzelni? De hadd mondjak el egy igazságot! Ez az élet csupán egy szempillantás. Pillants egyet. Ennyi az egész és aztán vége – az örökkévalósághoz képest, mely soha nem ér véget. Az is igaz, hogy bármennyire is egészséges vagy, bármilyen fiatal vagy, nem tudhatod, hogy mikor jár le a TE időd. Semmihez nem lehet hasonlítani azt, amikor Istent tapasztalati szinten megismered, mielőtt még meghalsz, mert csakis akkor tudhatod biztosra, hogy halálod után hová kerülsz, ha Istent tapasztalati szinten megismerted még a halálod ELŐTT! Én pedig tudom, hogyan teheted ezt. Isten szereti az egész világot, de szűkítsük most le az egészet rád! Isten szereti az egész világot, DE, Ő szeret TÉGED! Tedd most meg, hogy utánam ismétled az alábbi imát a legjobb képességeid szerint úgy, hogy hangosan kimondod ott ahol vagy. Isten nem ember, hogy hazudjon és Ő azt mondja: minden bűnödből kiment téged és intim – bensőséges kapcsolatba, közösségbe kerülhetsz Vele és megismerheted Őt! Kérlek ismételd most ezt utánam hangosan:* „Drága Istenem, bűnös ember vagyok. Vétkeztem ellened és csakis ellened és kérlek, bocsáss meg nekem! Hiszem, hogy a Jézus vére elmos minden rosszat, amit valaha is tettem. Te azt mondtad: soha többé meg nem emlékezel azokról és én tiszta vagyok! Annyira jó tisztának lenni! És most, hogy már tiszta vagyok, Jézus megvallom, hogy Te vagy az én Uram! Úr Jézus, jöjj az én bensőmbe, költözz a szívembe és vedd át életem irányítását. Ámen.” *Isten azt mondja: „Soha el nem hagylak! Soha el nem távozom tőled!”*

*Ana, van még egy percünk, szeretném, ha imádkoznál most kenet-átadásért, impartációért és hittel meg fogom azt én is ragadni a nézőkkel együtt, hogy képesek legyünk mi is szellemben látni. Tehát a „látó kenetért.”*

**ANA**: Oké. Nincs erre semmilyen különleges formula, de oly sokszor vezettem már imában embereket, akik megkapták ezt az ajándékot. A legfontosabb, hogy most minden zavaró tényezőt tudj kizárni magad körül. Csukd be a szemed és teljesen csendesedj le belül a szívedben is. „Atyám, köszönöm neked, hogy annyira sűrű itt a jelenléted most, ebben a pillanatban. Felszabadítod most a dicsőségedet és jelenlétedet mindannyiónkon.” Bárhol is vagy most, elkezded most érezni Isten kézzelfogható jelenlétét. „Uram, imádkozom most a látó kenet impartációs átadásáért, hogy ezt most felszabadítsd a Jézus nevében.” Imádkozom, hogy a szellemi szemeid és az összes szellemi érzéked nyíljon most meg Krisztus dolgai iránt.” Ebben a pillanatban látomásban látom Jézust, ahogy szemeivel néz téged és rád mosolyog! Lásd meg Krisztus mosolyát. Látod? Csak várj! A várakozás a legnehezebb része. De csak maradj csendben és várj. Érzed Őt? Ott van most, ebben a pillanatban! Megnyílnak a szellemi érzékeid és elkezdesz látni szellemben! Ne félj! Ne kérdezd: „ez most én vagyok, Isten, vagy az ellenség…?” Ne aggódj! Isten jó! Ő egy jó Isten, aki mindig megerősíti és alátámasztja számodra, hogy ez Ő. A Bibliából, prófétai kijelentésekből, bárhogyan. Ő igazolja számodra azt, hogy ez Ő. Mersz hinni? Elmered hinni, hogy amit most érzel és érzékelsz az az igazi, valós Isten? Isten kézzelfogható jelenlétét érzed most! Engedd meg, hogy ez most teljesen betöltsön és elárasszon. Ő ennyire valós és ennyire közel van hozzád! A Jézus nevében Ámen.

***SID****: Az „ámen” azt jelenti: úgy legyen! Ez megvan!*